ढोकला या फिर ढोकले से तो आप सभी लोग परिचित होंगे. यह भारत के पश्चिमी प्रांत गुजरात की ख़ासियत है. खट्टा ढोकला चावल से बनता है. वैसे मैं उत्तर प्रदेश से हूँ और वहाँ आमतौर पर बाजार में खाली एक ही प्रकार का ढोकला मिलता है. लेकिन बाद में गुजराती दोस्तों के ज़रिए मुझे पता चला कि गुजरात में तो नाना प्रकार के ढोकले मिलते हैं जैसे कि, चावल का बना सफेद ढोकला जिसे कि खट्टा ढोकला के नाम से भी जाना जाता है, दाल का ढोकला, सूजी का ढोकला इत्यादि.... खट्टा ढोकला पहली बार हमने एक गुजराती सहेली अपर्णा के घर पर खाया था. तब से मेरा बेटा इस ढोकले का ऐसा दीवाना हुआ कि वह इस खट्टे ढोकले को हफ्ते में एक बार तो लंच बॉक्स में ज़रूर ले जाता है. खट्टा ढोकला बनाने का मिक्स बाजार में आसानी से मिल जाता है लेकिन आप इसे घर पर भी चावल पीस कर बना सकते हैं....आशा है यह विधि आपको पसंद आए. हमेशा की तरह आपके सुझाव सादर आमंत्रित हैं......